Pártok a spájzban?
"Vajon miért tartották ugyanabban a spájzban a befőttet?
" - tette fel a kérdést a két nagy pártra, az MSZP-re és a Fidesz-MPSZ-re, pontosabban e pártok és a K&amp;H-brókerbotrány kapcsolatára utalva a történtek ismerőjeként a bank egyik VIP-ügyfele, Perczel Tamás. A bankbotrányban gyanúsított Schönthal Henrik barátja dokumentumfilmes interjújában kijelentette: "a Fidesz sem tudta nélkülözni Kulcsár Attila segítségét". Neveket azonban nem említett.

Perczel a filmben azzal indokolta szűkszavúságát, hogy noha "sokat tud" a K&amp;H-ügyről, utólag is köti tanácsadói mivolta: az azóta vádlottá vált Rejtő E. Tibor volt vezérigazgatónak dolgozott (ezt Rejtő, ügyvédje közvetítésével, cáfolta a HVG-nek). A kiterjedt vállalkozásbirodalmat felépítő Perczel - aki egyébként, mint elmondta, egy időben a brókerügybe szintén belekeveredett Synergon Rt.-nél (HVG, 2005. augusztus 27.) is tanácsadóskodott - az általa vezetett, a Budapesti Elektromos Művek Rt. és az Általános Értékforgalmi Bank Rt. által alapított, 2000-ben végelszámolt El-Fiduc Kft. révén került képbe. Perczel magánszemélyként is fialtatott néhány tízmillió forintot Kulcsárral, ám a pénznek nyoma veszett. Legalábbis a pszichológus szerint, mást mond azonban Kulcsár. A sikkasztással vádolt exbróker azt vallotta a Fővárosi Főügyészségen, hogy többször adott Perczelnek "jelentős összegeket", s őt is bevonta a "tranzakciók bonyolításába".